L'Ajuntament de Sagunt rep les jugadores del BM Morvedre pel seu ascens a la Lliga Guerreras Iberdrola
09 de maig 2024

![](/media/aj1iijf3/img_9046-c.jpg?width=850&height=566.6666666666666)

Esta vesprada, 9 de maig, l'alcalde de Sagunt, Darío Moreno, i el regidor d'Activitat Física, Salut i Esports, Javier Timón, han rebut les jugadores del Club Balonmano Morvedre en el consistori amb motiu de la seua victòria en la Divisió d'Honor Or Femenina, després del seu partit amb Cicar Lanzarote, i el seu ascens, a la màxima categoria a la Liga Guerreras Iberdrola. A la recepció han acudit la Corporació Municipal, les jugadores i l'equip tècnic, així com aficionats i aficionades.

El regidor d'Activitat Física, Salut i Esports, Javier Timón, ha afirmat: «**Els resultats no venen per casualitat, venen gràcies a eixe treball, eixe treball que no es veu, eixe treball que resulta a vegades relativament fàcil criticar o valorar des de fora, però que després cal estar dins i demostrar-lo amb fets i jo crec que en eixe sentit el Balonmano Morvedre, des de fa molts anys, ho ve demostrant, així que felicitar-vos per eixe magnífic treball**». El regidor també ha felicitat l'afició, que la considera «**part clau de tots estos èxits per eixe suport incondicional».** En eixe sentit, el regidor ha fet una crida perquè més aficionats i aficionades s'apropen a veure els partits.

Així mateix, Javier Timón ha assenyalat: «**Crec que hui cal felicitar-vos doblement, no sols per eixe ascens, no solament per eixe esforç, sinó perquè heu demostrat eixa capacitat de superar un moment dur, de tindre maduresa, d'afrontar amb valentia eixe repte**». I ha afegit: «**Per demostrar eixa maduresa, eixe lliurament i eixa fe per portar avant, jo crec que només està a l'abast de grans esportistes, com sou vosaltres**».

![](/media/osqbq3si/img_9039-c.jpg?width=850&height=566.6666666666666)

L'alcalde de Sagunt, Darío Moreno, també els ha dedicat unes paraules a les jugadores: «**Sou les nostres campiones i això cap decisió de despatx podrà canviar-ho. Ho vaig dir l'altre dia, és veritat que ací hi ha moltíssima faena individual i això cal reconéixer-vos-ho. És veritat que el club ha aconseguit, i això ha sigut treball de tots, que siguem una gran família**».

L'alcalde ha destacat que, encara que abans hi havia «**patrocinis molt més potents**», ara s'està treballant també molt tindre una cantera que deixe «**empremta a llarg termini**». En eixe sentit, Darío Moreno ha indicat «**que este projecte del BM Morvedre té precisament eixa visió a llarg termini de construir coses bé**». Així ha concretat eixa manera de construir el projecte: «**Des de la base i tenint assegurat per tant que vindran noves generacions a intentar com a mínim emular el que enguany heu aconseguit vosaltres**».

El president del Club Balonmano Morvedre, Nacho García, ha expressat sobre esta visita a l'Ajuntament: «**Esta té un pes especial per tot el treball i tota la responsabilitat que porta el portar a un club com Morvedre on es mereix, que és a la Liga Guerreras Iberdrola. És un pes important el poder gestionar tot este club, però el fem de la millor manera possible, amb totes les ganes de posar a Espanya el nom de Morvedre**».

L'entrenador de l'equip, Manu Etayo, ha donat les gràcies al president i a l'afició, a més d'expressar el seu agraïment a les jugadores: «**Allò més gran jo crec que és este grup de jugadores, que ens ho ha posat fàcil al cos tècnic, han cregut fins al final sabent moltes que no continuaran, que el seu futur és incert, jo crec que això és de lloar**». I ha afegit: «**vam caure juntes, ens alcem juntes i això jo crec que és gràcies a este tros de grup**».

La capitana de l'equip, Beatriz San Isidro, ha afirmat: «**Vull que a este equip se li recorde sempre pel treball, el compromís, la companyonia que han tingut des del principi fins al final, crec que eixa unió és la que també ens ha fet aconseguir el nostre objectiu i us vull dir que moltes gràcies a totes, que perseguiu els vostres somnis sempre, perquè com heu demostrat sou capaços de qualsevol cosa**».

![](/media/tbhd24ee/img_9005-c.jpg?width=850&height=566.6666666666666)![](/media/agonlbg4/img_9001-c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-rep-les-jugadores-del-bm-morvedre-pel-seu-ascens-a-la-lliga-guerreras-iberdrola/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-rep-les-jugadores-del-bm-morvedre-pel-seu-ascens-a-la-lliga-guerreras-iberdrola/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-rep-les-jugadores-del-bm-morvedre-pel-seu-ascens-a-la-lliga-guerreras-iberdrola/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-rep-les-jugadores-del-bm-morvedre-pel-seu-ascens-a-la-lliga-guerreras-iberdrola/)